Griekwas, WP gee pas aan in uitdaagreeks | Netwerk24
Deur Sportredaksie 12 Mei 2019 18:30
Die rugbyspanne van Griekwas en die Westelike Provinsie gee ná die derde ronde wedstryde die pas aan in hul groepe in die SuperSport-uitdaagsreeks.
Griekwas, wat saam met die Goue Leeus-vyftiental en die Pumas onoorwonne is in die Noordelike groep, het Saterdag nege drieë aangeteken in hul sege van 61-24 oor die Welwitschias van Namibië in Windhoek.
Die losskakel Ernst Stapelberg het Sondag op Mosselbaai vir die Vrystaat-vyftiental twee drieë afgerond en ook al sewe sy span se drieë verdoel.Foto: Gallo Images
Dis egter net punteverskil wat die Poubloues van die Goue Leeus-vyftiental en Pumas onderskei. Die Leeus het Saterdag 'n broekskeursege van 43-40 oor die Valke behaal, terwyl die Pumas Vrydag die Luiperds met 40-30 getroef het.
In die naweek se ander wedstryde in die noorde het die Blou Bulle die Griffons in Pretoria met 35-20 geklop.
Die WP het Vrydag die Haaie-vyftiental in Durban met 47-20 geklop, maar loer angstig oor sy skouer in die Suidelike Groep met die Boland-Kavaliers wat net een ligapunt agter hom is. Boland het die Grens Saterdag in Oos-Londen met 52-0 verrinneweer, met die flank Tapiwa Tsomondo wat 'n driekuns aan drieë aangeteken het.
In Sondag se aksie het die Vrystaat-vyftiental na die derde plek in die Suidelike Groep opgeskuif danksy 'n sege van 49-12 oor die Oostelike Provinsie-Olifante op Mosselbaai. Ernst Stapelberg, die Vrystaters se losskakel, het twee drieë aangeteken en met sewe doelskoppe geslaag.
Op hul beurt het die SWD-Arende die Zimbabwe-Akademie met 31-30 verslaan. Dit was die Arende se eerste sege in vanjaar se reeks, terwyl die Zimbabwiërs onderaan die puntelys is ná drie nederlae in soveel wedstryde.